El Pla de Gestió del Risc d'Inundacions (PGRI) és l'instrument que defineix les mesures sobre l'avaluació i gestió del risc d'inundació elaborades pels diversos ens competents i que tenen com a objectiu principal aconseguir que no s'incrementi el risc d'inundació existent actualment, en compliment de l'establert al RDI i tenint en compte l'estat i els objectius ambientals de les masses d'aigua.
L'Agencia Catalana de l'Aigua s'encarrega d'elaborar i coordinar l'avaluació de la gestió del risc en col·laboració amb les autoritats de Protecció civil i l'administració competent en matèria de costes.
La normativa relativa a l'avaluació i la gestió del risc d'inundacions defineix un cicle complert de gestió del risc que s'actualitza de forma cíclica cada 6 anys.
Cada cicle de planificació està format per tres fases per tal de garantir una correcta gestió del risc d'inundacions.
D'acord amb el que estableix l'article 7 del RDI, la primera fase de planificació té per objecte determinar aquelles zones del territori on existeix un risc potencial d'inundació significatiu, o bé on la materialització d'aquest risc es pot considerar probable.
A aquestes zones se les qualifica com a Àrees amb Risc Potencial Significatiu d'Inundació (d'ara endavant ARPSI) i, es classifiquen per tipologia segons puguin associar-se a inundacions ocasionades pel desbordament de lleres públiques (fluvial), a inundacions ocasionades per efectes de la marea i/o onatge (costanera) i les associades al desbordament de corrent d'aigua continus o discontinues que no constitueixin una llera pública (pluvial).
D'acord amb el que estableixen els articles 8 i 9 del RDI, la segona fase de planificació té com a objectiu representar gràficament les zones amb diferents nivells de probabilitat d'inundació associats a les ARPSI identificades a l'APRI, així com el tipus d'afecció potencial de les inundacions sobre les persones, el medi ambient, el patrimoni cultural, l'activitat econòmica i les infraestructures.
Els Mapes de Perillositat d'Inundació permeten caracteritzar el grau d'inundabilitat mitjançant la delimitació gràfica de les zones inundables i la distribució dels calats màxims assolits, essent possible tenir en compte informació addicional rellevant com ara els cabals i/o les velocitats màximes assolides pel corrent.
Els Mapes de Risc d'Inundació, d'altra banda, permeten caracteritzar els danys potencials que poden causar les inundacions mitjançant la representació gràfica de la vulnerabilitat de les zones inundables, tenint en compte el nombre d'habitants i el tipus d'activitats econòmiques que poden veure's afectats, entre d'altres paràmetres.
D'acord amb el que estableixen els articles 11 i següents del RDI, el Pla de gestió del risc d'inundació (en endavant PGRI) s'elabora per definir i integrar les mesures de protecció destinades a tractar els aspectes relatius a les inundacions mitjançant mesures de tipus estructural o de gestió del risc, a fi de reduir raonablement els danys esperats.
Aquestes mesures es defineixen de manera concreta tenint en compte la informació de perillositat i risc d'inundació elaborada per a les ARPSI identificades a l'APRI.
El PGRI és un instrument de planificació que incorpora tots els aspectes de la gestió del risc d'inundació i que, alhora, permet la coordinació entre les diferents Administracions públiques i institucions implicades en matèries relacionades amb les inundacions, coordinat amb altres polítiques sectorials (ordenació del territori i urbanisme, protecció civil, agricultura, forestal, mines, medi ambient, etc.).
Directiva 2007/60/CE del 23 d'octubre, del Parlament europeu i del Consell relativa a l'avaluació i la gestió del risc d'inundació.
Reial Decret d'avaluació i gestió del risc d'inundació.